**Dr. JELKA PIRKOVIČ**

**Slovensko konservatorsko društvo podeljuje Steletovo nagrado za življenjsko delo dr. Jelki Pirkovič, konservatorski svetnici: za njene mednarodno odmevne strokovne, raziskovalne in znanstvene dosežke pri ohranjanju kulturne dediščine, ker so ključni za varovanje dediščine in zavedanje o njeni vrednosti za družbo v Evropi ter v naši državi.**

Docentka dr. Jelka Pirkovič je diplomirala na Oddelku za umetnostno zgodovino Filozofske fakultete Univerze v Ljubljani; na isti univerzi je magistrirala in leta 1992 doktorirala s konservatorsko tematiko. Strokovno in poklicno delo je usmerila v varstvo kulturne dediščine. Od leta 1978 je delala kot raziskovalka na Urbanističnem inštitutu v Ljubljani; po letu 1985 pa na Republiškem zavodu za varstvo naravne in kulturne dediščine Slovenije. Med 1991 in 1995 je bila direktorica tega zavoda. Podprla je vzpostavitev enotnega registra kulturne dediščine, temeljne evidence o dediščini v Sloveniji in s sodelavci vpeljala sistematično valoriziranje vse dediščine ter njeno varstvo s pomočjo prostorskega načrtovanja.

S skupino za arheologijo na avtocestah Slovenije je omogočila nove oblike varstva arheološke dediščine ob posegih v prostor. V obdobju 2004–2008 je kot državna sekretarka na Ministrstvu za kulturo vodila pripravo enotnega *Zakona o varstvu kulturne dediščine* za vso dediščino, tudi nesnovno. Med 2009 in 2014 je bila generalna direktorica Javnega Zavoda RS za varstvo kulturne dediščine; letos pa je prevzela vodenje Direktorata za kulturno dediščino.

Pomembno je njeno raziskovalno-metodološko, pedagoško in publicistično delo, ki je dopolnilo marljivo delo konservatorjev na terenu. Bila je nosilka projektov in članica svetov različnih raziskovalnih programov in aktivnosti v Sloveniji, Svetu EU in pri UNESCO. Med projekti izstopa evropski trajnostni metodološki model: *Pilotni projekt Kras*. Aktivno je sodelovala pri snovanju in ratifikaciji *Okvirne konvencije Sveta Evrope o vrednosti kulturne dediščine za družbo*. Bila je članica Biroja Odbora za kulturno dediščino, podpredsednica in nato predsednica Vodilnega odbora za kulturno dediščino. Med leti 1993 in 2014 je bila vodja slovenske delegacije skupine CC-PAT, ki bori proti odtujevanju dediščine, in CDPATEP, odbora za kulturno dediščino in krajino. V Portorožu je bila leta 2001 soorganizatorka 4. konference ministrov, odgovornih za kulturno dediščino Sveta Evrope. Leta 2008 je sodelovala na konferencah ob predsedovanju Slovenije v EU. Osem let je bila članica Slovenske nacionalne komisije za UNESCO ter ob tem koordinatorka in poročevalka o izvajanju konvencije o svetovni naravni in kulturni dediščini ter članica vladne delegacije za generalno konferenco UNESCO.. Vodila je delovno skupino za nominacijo Partizanske bolnišnice Franje na seznam svetovne kulturne dediščine. Svetovala je pri dveh uspešnih slovenskih nominacijah za Znak Evropske dediščine. Sodelovala je pri pripravi *Deklaracije iz Namurja* in pri *Evropski* s*trategiji kulturne dediščine za 21*. *stoletje.* Izkušnje je prenesla v prvo samostojno *Strategijo kulturne dediščine* v Republiki Sloveniji.

Strokovno delo Jelke Pirkovič obsega tudi članstvo v ICOMOS-u, posebej v znanstvenem odboru za pravno varstvo in administrativne zadeve ICLAFI. Med leti 1996–2003 je vodila društvo Naša Slovenija. Od leta 2017 dalje je predsednica mednarodne neprofitne organizacije s področja dediščine AISBL Herein s sedežem v Belgiji, ki ima status opazovalke pri Vodilnem odboru za kulturo, dediščino in krajino (CDCPP) Sveta Evrope. Kot predstavnica AISBL Herein je od leta 2019 članica ekspertne skupine za kulturno dediščino pri Evropski komisiji. Bila je soustanoviteljica evropske nevladne organizacije za varstvo kulturne in naravne dediščine Evropa Nostra za Slovenijo in društva za interpretacijo kulturne dediščine Zlata kanglica.

Napisala je več monografskih publikacij, med njimi: *Izgradnja sodobnega Maribora: mariborska arhitektura in urbanizem med leti 1918 in 1976;* (objavljen magisterij), *Osnovni pojmi in zasnova spomeniškega varstva v Sloveniji;* (objavljen doktorat), *Celostno ohranjanje naselbinske dediščine* in v soavtorstvu *Pravno varstvo nepremične kulturne dediščine v Sloveniji*. Je avtorica ali soavtorica vrste strokovnih člankov o metodologiji varstva, razvoju naselij in secesiji. Uredila je poročilo skupine strokovnjakov Sveta Evrope *Financiranje stavbne dediščine*.

Docentka Pirkovičeva je predavateljica konservatorstva na Oddelku za arheologijo Filozofske fakultete Univerze v Ljubljani Pedagoško delo je dopolnila z učbenikom za predmet Arheologija za javnosti: *Arheološko konservatorstvo in varstvo nepremične kulturne dediščine* in strokovnimi članki: *Celostno ohranjanje in varstvo dediščine, razvoj dejavnosti in sodobna izhodišča; Konservatorski postopki in dokumentiranje* in *Predstavljanje dediščine in njenega varstva javnosti*. Dr. Pirkovičeva spodbuja do in podiplomske raziskave. Njeni diplomanti in doktorandi uspešno delajo na področju konservatorstva in na drugih področjih kulture.